ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-3489/97 υποβολή: Richard Howitt (PSE) προς την Επιτροπή (3 Νοεμβρίου 1997)

Θέμα: Διαφορές μεταξύ Ηνωμένου Βασιλείου και Ισπανίας όσον αφορά τις παροχές κοινωνικής ασφάλισης λόγω αναπηρίας

Θα μπορούσε να μας ενημερώσει ο Επίτροπος σχετικά με την υπόθεση του ψηφοφόρου της εκλογικής μου περιφέρειας κ. Thomas Hawking ο οποίος μετοίκησε από το Ηνωμένο Βασίλειο στην Ισπανία το 1995 και κατέστη ανάπηρος το 1996 λόγω σοβαρής ασθένειας;

Η Επιτροπή θα πρέπει να λάβει υπόψη της ότι ο κ. Hawking κατέβαλε αδιαλείπτως εισφορές κοινωνικής ασφάλισης στην Ισπανία αλλά δεν του αναγνωρίστηκε δικαίωμα παροχών επειδκή οι επί δύο έτη εισφορές του εκρίθησαν ανεπαρκείς 7 ακόμη λόγω της αναχώρησης του από το Ηνωμένο Βασίλειο στερήθηκε του διακιώματός του να απαιτήσει παροχές στη χώρα αυτή επειδή οι προηγούμενες πλήρεις εισφορές του διεκόπησαν κατά την αναχώρησή του επειδή υπολείποντο λιγότερο από δύο έτη για να αποκτήσει δικαίωμα παροχών.

Συμφωνεί η Επιτροπή ότι πρόκειται περί καταφανούς αδικίας; προτίθεται να υποβάλει προτάσεις για να παύσουν οι ανωμαλίες αυτές εις βάρος πολιτών που ασκούν το δικαίωμα ελεύθερης κυκλφοορίας στην Ευρωπαϊκή Ένωση; Εν τω μεταξύ, ποιοι μηχανισμοί υπάρχουν στην Επιτροπή ή στα κράτη μέλη προκειμένου να είναι δυνατή η ατομική επανεξέταση παρόμοιων υποθέσεων;

Απάντηση του κ. Flynn εκ μέρους της Επιτροπής (25 Νοεμβρίου 1997)

Η ερώτηση που θέτει το αξιότιμο μέλος του Κοινοβουλίου αφορά το δικαίωμα σε σύνταξη αναπηρίας για ένα διακινούμενο εργαζόμενο.

Ο κανονισμός του Συμβουλίου 1408/71/ΕΟΚ για την εφαρμογή των συστημάτων κοινωνικής ασφάλισης στους μισθωτούς και στις οικογένειές τους που μετακινούνται εντός της Κοινότητας ((Η αναθεωρημένη έκδοση του κανονισμού αυτού εγκρίθηκε με τον κανονισμό του Συμβουλίου (ΕΚ) 118/97 της 2.12.1996 - ΕΕ L 28, 30.1.1997. )) περιέχει λεπτομερείς διατάξεις για την περίπτωση αναπηρίας. Συγκεκριμένα, ένα άτομο που είναι ασφαλισμένο σε ένα κράτος μέλος στο οποίο το ποσό της σύνταξης δεν εξαρτάται από τις περιόδους ασφάλισης, πρέπει να λαμβάνει σύνταξη από το κράτος μέλος στο οποίο είναι ασφαλισμένο κατά τη χρονική στιγμή που καθίσταται ανάπηρο. Ο φορέας αυτού του κράτους μέλους πρέπει να κρίνει αν το εν λόγω άτομο πληροί τις προϋποθέσεις που απαιτούνται για να έχει δικαίωμα σε παροχές, λαμβάνοντας υπόψη, όπου αυτό χρειάζεται, τις περιόδους ασφάλισης που έχουν συμπληρωθεί στα πλαίσια της νομοθεσίας ενός άλλου κράτους μέλους (άρθρο 38). Ως μόνη προϋπόθεση απαιτείται, το εν λόγω άτομο να είναι ασφαλισμένο επί ένα τουλάχιστον χρόνο στο κράτος μέλος από το οποίο ζητεί να του χορηγηθεί η σύνταξη.

Οι πληροφορίες που παρουσίασε το αξιότιμο μέλος του Κοινοβουλίου είναι πολύ γενικές και η Επιτροπή δεν μπορεί να εκτιμήσει αν στη συγκεκριμένη περίπτωση έγινε σεβαστό το κοινοτικό δίκαιο. Επομένως, η Επιτροπή καλεί τον αξιότιμο κ. βουλευτή να υποβάλει περισσότερες λεπτομέρειες για την υπόθεση αυτή, προκειμένου να μπορέσει η Επιτροπή να την εξετάσει υπό το πρίσμα του κοινοτικού δικαίου.
ΓΡΑΠΤΗ ΕΡΩΤΗΣΗ E-2672/97 υποβολή: Leonie van Bladel (UPE) προς το Συμβούλιο (1 Σεπτεμβρίου 1997)

Θέμα: Πλήγμα όσον αφορά την αρχή της εμπιστοσύνης του πολίτη στην ΕΕ. Δίωξη για παλαιότερα θέματα σχετικά με την Jolanda Bona

1. Το Δημοτικό Συμβούλιο του Δήμου του Άμστερνταμ κοινοποίησε στην 14χρονη Jolanda Bona, προερχόμενη εκ Σουρινάμ, ότι θα πρέπει να διαγράψει την ολλανδική της ιθαγένεια από τα βασικά έγγραφα της ολλανδικής διοίκησης και συγχρόνως θα πρέπει να επιστρέψει το ολλανδικό της διαβατήριο που της χορηγήθηκε από το Δήμαρχο του Άμστερνταμ στις 6 Σεπτεμβρίου 1996.

Φρονεί το Συμβούλιο ότι επιτρέπεται να παίζουμε με αυτόν τον τρόπο στη σημερινή Ευρώπη, στην προκειμένη περίπτωση με ένα 14χρονο παιδί;

2. Η Jolanda Bona, που τους τελευταίους μήνες ήταν κλεισμένη μόνη της στην κάμαρά της, επειδή φοβόταν ότι θα συλληφθεί από την αστυνομία αλλοδαπών, έχει υποστεί τέτοια τραυματική εμπειρία ώστε οι θετοί γονείς της θεώρησαν αδικαιολόγητη την παράταση αυτής της κατάστασης και στις 17 ιουλίου 1997 το 14χρονο κορίτσι παρουσιάστηκε μαζί με τη θετή μητέρα της στην αστυνομία αλλοδαπών του Άμστερνταμ για να τερματισθεί αυτή η αβέβαιη κατάσταση. Η Jolanda ήθελε, με σύμφωνη τη γνώμη των γονέων της, να παραδώσει το ολλανδικό διαβατήριο και να πάρει πίσω το διαβατήριο του Σουρινάμ, προκειμένου να γυρίσει στη χώρα. Η αστυνομία αλλοδαπών απάντησε ότι τούτο είναι αδύνατο, γιατί, στο μεταξύ, η Jolanda κατέστη επισήμως ολλανδός πολίτης.

Δεν θεωρεί το Συμβούλιο ότι με αυτό τον τρόπο γίνεται κατάχρηση της αρχής της εμπιστοσύνης που πρέπει να έχει ο πολίτης σε ένα ευρωπαϊκο κράτος δικαίου;

Κοινή απάντηση στις γραπτές ερωτήσεις E-2321/97 και Ε-2672/97 (20 Ιανουαρίου 1998)

H κτήση και η απώλεια της υπηκοότητας κράτους μέλους της Ευρωπαϊκής Ενωσης είναι θέματα της αποκλειστικής αρμοδιότητας του αφορώμενου κράτους. Δεν υπάρχει κανένα νομοθέτημα του κοινοτικού δικαίου ή της Ευρωπαϊκής 'Ενωσης σχετικό με αυτά τα θέματα.

Το Συμβούλιο αδυνατεί συνεπώς να αποφανθεί ως προς τα ερωτήματα που του θέτει η Αξιότιμη Κυρία Βουλευτής.
ΓΡΑΠΤΗ ΕΡΩΤΗΣΗ E-3662/97 υποβολή: Carlo Ripa di Meana (V) προς την Επιτροπή (19 Νοεμβρίου 1997)

Θέμα: Ιδιωτικοποίηση της Κεντρικής Μονάδας Παραγωγής Γάλακτος της Ρώμης

Η κ.Adriana Spera, δημοτική σύμβουλος Ρώμης, διαβίβασε στην Επιτροπή - ένα έτος περίπου πριν - λεπτομερή έκθεση όσον αφορά την ιδιωτικοποίηση της Κεντρικής Μονάδας Παραγωγής Γάλακτος της Ρώμης.

Η έκθεση αυτή υπαινίσσεται παραβιάσεις των άρθρων 92 και 93 της Συνθήκης ΕΟΚ, ιδίως όσον αφορά τις κρατικές ενισχύσεις που χορήγησε ο δήμος Ρώμης προκειμένου να αποκατασταθούν σημαντικές απώλειες (250 περίπου δισ. λιρεττών) που είχε από το 1990 μέχρι σήμερα η ίδια αυτή επιχείρηση οι οποίες, εάν εξακριβωθούν θα μπορούσαν να καταστήσουν ανεφάρμοστη τη διαδικασία πώλησης με ιδιωτική διαπραγμάτευση που ενέκρινε ο δήμος Ρώμης και κατόπιν της οποίας η επιχείρηση πρόκειται να πωληθεί Όμιλο Cirio.

Υπό το πρίσμα των ανωτέρω, έχει εξετάσει η Επιτροπή την εν λόγω έκθεση και εάν ναι ποιά ήταν τα συμπεράσματά της;

Απάντηση του κ. Fischler εξ ονόματος της Επιτροπής (4 Δεκεμβρίου 1997)

Στα τέλη του 1995, η Επιτροπή έλαβε μία καταγγελία, όσον αφορά τη διάθεση κρατικών πόρων για τη δημοσιονομική εξυγίανση της Κεντρικής Μονάδας Παραγωγής Γάλακτος της Ρώμης (Centrale del latte di Roma), καθώς και αν η προβλεπόμενη από το Δήμο της Ρώμης διαδικασία ιδιωτικοποίησης είναι σύμφωνη με την κοινοτική νομοθεσία για τις δημόσιες αγορές.

Προς το παρόν, η Επιτροπή εξετάζει την υπόθεση και, κατά συνέπεια, δεν έχει ακόμη καταλήξει σε κάποιο συμπέρασμα σχετικά με την ανωτέρω καταγγελία.
ΓΡΑΠΤΗ ΕΡΩΤΗΣΗ P-3478/97 υποβολή: Anne McIntosh (PPE) προς την Επιτροπή (27 Οκτωβρίου 1997)

Θέμα: Οι κρατικές ενισχύσεις σε κοινοτικούς λιμένες

Προτίθεται μήπως η Κοινότητα να εναρμονίσει την ανταγωνιστική θέση των διαφόρων λιμένων της Κοινότητας;

Είναι ενήμερη η Επιτροπή για το γεγονός ότι ανταγωνιζόμενα μεταξύ τους λιμάνια της Κοινότητας λειτουργούν με διαφορετικά επίπεδα κρατικών ενισχύσεων; Για παράδειγμα, τα λιμάνια του Harwich και Felixstowe πρέπει να επιβάλουν τέλη σε όλα τα πλοία που τα επισκέπτονται προκειμένου να καλύψουν τα λιμενικά έξοδα για τη βασική συντήρηση και τη βυθοκόρηση, την επάνδρωση σε προσωπικό, τον εξοπλισμό του συστήματος διαχείρισης της λιμενικής ναυσιπλοΐας, τη λειτουργία των φάρων και την αρωγή για τη ναυσιπλοία, την προστασία του περιβάλλοντος, τον έλεγχο της ρύπανσης και τις υπηρεσίες πλοήγησης.

Είναι ενήμερη η Επιτροπή για το γεγονός ότι πολλές από αυτές τις υπηρεσίες είτε χρηματοδοτούνται στο ακέραιο είτε επιδοτούνται από κυβερνητικές υπηρεσίες σε γειτονικούς λιμένες; Σύμφωνα με πρόσθετα στοιχεία, π.χ., η κυβερνητική επιδότηση της γερμανικής κυβέρνησης για εργασίες βυθοκόρησης προς τους λιμένες της Βρέμης και του Αμβούργου ανέρχεται σε 320 εκατ. DM, ενώ στο Harwich και το Felixstowe απαιτείται να χρηματοδοτηθεί παρόμοιο έργο από τις εμπορικές τράπεζες. Θεωρεί η Επιτροπή, ως εκ τούτου, ότι είναι αποδεκτή η επιβολή υψηλότερων τελών στα πλοία που επισκέπτονται τα εν λόγω λιμάνια;

Απάντηση του κ. Kinnock εξ ονόματος της Επιτροπής (21 Νοεμβρίου 1997)

Τα συστήματα χρηματοδότησης των λιμένων και επιβολής λιμενικών τελών στην Κοινότητα παρουσιάζουν μεγάλες διαφορές μεταξύ των ευρωπαϊκών λιμένων. Προς το παρόν, κάθε κράτος μέλος αποφασίζει κατά πόσον και σε ποιο βαθμό θα χρεώνει στους χρήστες την παροχή λιμενικών υπηρεσιών και τεχνικών μέσων, όπου συμπεριλαμβάνονται τα ναυτιλιακά βοηθήματα πρόσβασης και πλοήγησης. Η Επιτροπή κατά κανόνα δεν παρακολουθεί τις τιμολογιακές πρακτικές ούτε σκοπεύει να εναρμονίσει τα τιμολόγια στο λιμενικό κλάδο.

Η κρατική χρηματοδότηση λιμενικής υποδομής δεν θεωρείται κατά κανόνα κρατική ενίσχυση υπό την έννοια του άρθρου 92 της συνθήκης ΕΟΚ, κατά το μέτρο που η υποδομή είναι ανοικτή σε κάθε χρήστη, με γνώμονα την εξυπηρέτηση του δημοσίου συμφέροντος και με βάση την πρόσβαση χωρίς διακρίσεις. Αντίθετα, η κρατική χρηματοδότηση λιμενικής υπερκατασκευής (όπως κτίρια και ημικινητός και κινητός εξοπλισμός), στην οποία το δικαίωμα πρόσβασης περιορίζεται σε ορισμένους χρήστες, θεωρείται κρατική ενίσχυση και, με το δεδομένο αυτό, πρέπει να εξετάζεται αν συμβιβάζεται με τη συνθήκη ΕΚ.

Η επικείμενη Πράσινη Βίβλος σχετικά με τη λιμενική και ναυτιλιακή υποδομή, θα θίγει διεξοδικά το ζήτημα της χρηματοδότησης της υποδομής και της επιβολής τελών για τη χρήση της. Η εν λόγω Πράσινη Βίβλος προβλέπεται να εγκριθεί περί τα τέλη του 1997 και θα υποβληθεί κατόπιν στο Κοινοβούλιο. Η εφαρμογή άλλων μέτρων στο λιμενικό κλάδο θα εξαρτηθεί σε μεγάλο βαθμό από την έκβαση των συζητήσεων με τα υπόλοιπα θεσμικά όργανα της Κοινότητας, τα κράτη μέλη και τις ομάδες ενδιαφερομένων, που θα ακολουθήσουν τη δημοσίευση της Πράσινης Βίβλου.
ΓΡΑΠΤΗ ΕΡΩΤΗΣΗ E-3305/97 υποβολή: Raymonde Dury (PSE) προς την Επιτροπή (20 Οκτωβρίου 1997)

Θέμα: Τα οδικά ατυχήματα στο Βέλγιο

Βασιζόμενη στα στοιχεία που διαθέτει, μπορεί να κοινοποιήσει η Επιτροπή τον αριθμό των ατόμων που έχασαν τη ζωή τους ή τραυματίσθηκαν, κατά τα τελευταία έτη, σε οδικά ατυχήματα στο Βέλγιο και να μεταφράσει τα στοιχεία αυτά σε ποσοστό νεκρών ανά εκατομμύριο αυτοκινήτων, τούτο δε: α) στο Βέλγιο και β) σε σύγκριση με την κατάσταση που παρατηρείται στο σύνολο της Ευρωπαϊκής Ένωσης;

Κοινή απάντηση του κ. Kinnock εξ ονόματος της Επιτροπής στις γραπτές ερωτήσεις E-3304/97 και E-3305/97 (15 Δεκεμβρίου 1997)

Το 1994 σκοτώθηκαν 1.543 άτομα σε τροχαία ατυχήματα στο Βέλγιο, ενώ τραυματίστηκαν 73.338. Βάσει του αριθμού των θυμάτων ανά εκατομμύριο κατοίκων για το διάστημα 1991-1994, η θέση του Βελγίου είναι χειρότερη από τον ευρωπαϊκό μέσο όρο, και από την αντίστοιχη θέση επτά άλλων κρατών μελών. Είναι ωστόσο δύσκολο να επιχειρηθούν ακριβείς συγκρίσεις μεταξύ κρατών μελών, δεδομένου ότι σειρά παραγόντων, όπως, λόγου χάριν, η ποιότητα των υποδομών, που δεν είναι συγκρίσιμοι.

Η Επιτροπή έχει υπολογίσει ότι το άμεσο κόστος των τροχαίων ατυχημάτων (συμπεριλαμβανομένου του κόστους των υπηρεσιών που παρέχουν η αστυνομία και τα σώματα άμεσης επέμβασης, των επισκευών των οχημάτων και της απώλειας οικονομικής δραστηριότητας), ανέρχεται σε 45.000 εκατομ. ECU κατ' έτος για την Κοινότητα στο σύνολό της. Διαιρούμενο δια του συνόλου των 45.000 θανατηφόρων περιστατικών στην Κοινότητα κατ' έτος, προκύπτει ένας απλός μέσος όρος 1 εκατομ. ECU ανά θάνατο.

Η Επιτροπή έχει εκδόσει ανακοίνωση «Προωθώντας την οδική ασφάλεια στην ΕΕ - το πρόγραμμα 1997-2001» ((COM(97) 131 τελικό )), στην οποία περιγράφονται λεπτομερώς τα σχέδια της Επιτροπής για την εκμετάλλευση των επιτυχιών του πρώτου προγράμματος δράσεως 1993-1996. Η δράση της Επιτροπής θα επικεντρωθεί σε τρεις τομείς: συλλογή και κυκλοφορία πληροφοριών για την ανάλυση και την παρακολούθηση της κατάστασης 7 εγκαινίαση και στήριξη μέτρων για την αποφυγή των ατυχημάτων, με έμφαση στον ανθρώπινο παράγοντα και στην διεπαφή του με το περιβάλλον 7 και στήριξη μέτρων για τον περιορισμό των επιπτώσεων των ατυχημάτων. Εάν εφαρμοστούν τα μέτρα που προτείνονται στο πρόγραμμα δράσεως, η Επιτροπή πιστεύει ότι είναι δυνατός ο κατά 18.000 περιορισμός των ετησίων θανάτων, το έτος 2010.
ΓΡΑΠΤΗ ΕΡΩΤΗΣΗ E-3599/97 υποβολή: Gianni Tamino (V) προς την Επιτροπή (13 Νοεμβρίου 1997)

Θέμα: Διάδοση πληροφοριών στα πλαίσια «σχεδίων για την πιστοποίηση της ποιότητας του βοείου κρέατος»

Τις τελευταίες μόνον ημέρες, η πληροφορία που διαδόθηκε στην πρώτη Ευρωπαϊκή Συνδιάσκεψη σχετικά με το «ευρωπαϊκό βόειο κρέας ποιότητας» (που πραγματοποιήθηκε στη Βενετία τον Απρίλιο 1997) υπέπεσε στην προσοχή του συντάκτη αυτής της ερώτησης. Κατά τη διάρκεια της εν λόγω συνδιάσκεψης διανεμήθηκαν ανακοινώσεις στον Τύπο τυπωμένες σε χαρτί με επικεφαλίδα το σχήμα της ευρωπαϊκής σημαίας και την ένδειξη «Χρηματοδοτούμενο από την Ευρωπαϊκή Κοινότητα». Άρθρα με τίτλους όπως «Γιατί το κρέας είναι σημαντική τροφή» και διάφορες μελέτες με τίτλο: «Η χορτοφαγία ως παράγων κινδύνου φυματίωσης στο Ηνωμένο Βασίλειο», που υπογράφει κάποιος ονόματι J.D. Maxwell.

Γνωρίζει άραγε η Επιτροπή αυτές τις ανακοινώσεις στον Τύπο και συμφωνεί με το περιεχόμενό τους;

Έχει άραγε επίγνωση η Επιτροπή ότι το να χαρακτηρίζεται το κρέας ως «απαραίτητη τροφή», απαγορεύεται από πολυάριθμους κανόνες που έχουν θεσπιστεί από την AEER/EASA (Ευρωπαϊκή Ένωση Διαφημιστικών Προτύπων) και ότι η κοινή λογική υπαγορεύει πως αν τέτοιοι ισχυρισμοί ήσαν αληθινοί, θα σήμαιναν θάνατο για δεκάδες εκατομμυρίων ανθρώπων στις χώρες της Ευρωπαϊκής Ένωσης και εκατομμύρια ανθρώπους παγκοσμίως; Αντιθέτως, έρευνες που πραγματοποιήθηκαν από την Παγκόσμια Οργάνωση Υγείας και την Επιτροπή Ιατρικών Πτυχών της Διατροφής (η τελευταία δημοσιεύθηκε στους Financial Times στις 15 Σεπτεμβρίου 1997) υποστηρίζουν πως έχει αποδειχθεί ότι η υπερβολική κατανάλωση κρέατος είναι «επικίνδυνη» και μπορεί να οδηγήσει σε ασθένειες του κυκλοφορικού συστήματος και καρκίνο.

Πότε σκοπεύει η Επιτροπή να χρηματοδοτήσει μια εκστρατεία πληροφόρησης για την προώθηση μιας δίαιτας στην οποία οι ζωικές πρωτεΐνες θα είναι μειωμένες ή θα λείπουν εντελώς, ενθαρρύνοντας έτσι τους ευρωπαίους παραγωγούς τροφίμων που κινούνται προς αυτή την κατεύθυνση;

Απάντηση του κ. Fischler εξ ονόματος της Επιτροπής (18 Δεκεμβρίου 1997)

Στις 4 Δεκεμβρίου 1989, το Υπουργείο Γεωργίας, Αλιείας και Τροφίμων της Ισπανίας δημοσίευσε διάταγμα, βάσει του οποίου ιδρύεται εποπτικό συμβούλιο με την ονομασία Συμβούλιο Οικολογικής Γεωργικής Παραγωγής, αρμόδιο για τον έλεγχο της βιολογικής παραγωγής.

Ο οργανισμός αποτελεί κρατική αρχή. Το εν λόγω εποπτικό συμβούλιο υπαγόταν στο προαναφερόμενο Υπουργείο και εφάρμοζε τα κρατικά πρότυπα του τελευταίου.
ΓΡΑΠΤΗ ΕΡΩΤΗΣΗ E-3683/97 υποβολή: Mark Watts (PSE) προς την Επιτροπή (19 Νοεμβρίου 1997)

Θέμα: Μεταφορά αλόγων από τη Βουλγαρία στην ΕΕ

Γνωρίζει η Επιτροπή το συνεχιζόμενο εμπόριο αλόγων προς σφαγή από τη Βουλγαρία μέσω Ελλάδας και Ιταλίας;

Ποια μέτρα λαμβάνει η Επιτροπή για να σταματήσει αυτό το εμπόριο ή τουλάχιστον να εξασφαλισθεί ότι η μεταφορά πραγματοποιείται σύμφωνα με τις αποδεκτές κατευθυντήριες γραμμές, ιδιαίτερα σε συνάρτηση με την αίτηση προσχώρησης της Βουλγαρίας στην ΕΕ;

Απάντηση του κ. Fischler εξ ονόματος της Επιτροπής (18 Δεκεμβρίου 1997)

Η Επιτροπή γνωρίζει ότι διεξάγεται σημαντικό εμπόριο αλόγων προς σφαγή μεταξύ της Ανατολικής Ευρώπης και της Ιταλίας. Μικρό ποσοστό των εν λόγω ζώων προέρχεται από τη Βουλγαρία και μεταφέρεται μέσω Ελλάδας με πορθμεία στη νότια Ιταλία.

Σύμφωνα με διάταξη της οδηγίας 91/628/ΕΟΚ του Συμβουλίου της 19ης Νοεμβρίου 1991 για την προστασία των ζώων κατά τη μεταφορά και για την τροποποίηση των οδηγιών 90/425/ΕΟΚ και 91/496/ΕΟΚ ((ΕΕ L 340 της 11.12.1991 )), οι μεταφορείς ζώντων ζώων στην Κοινότητα πρέπει να δεσμευτούν να συμμορφώνονται προς και να τηρούν τις επιταγές της παρούσας οδηγίας, καθώς και να λαμβάνουν τα κατάλληλα μέτρα για το σκοπό αυτό.

Ωστόσο,το ανωτέρω σημείο της οδήγίας δεν είναι εύκολο να εφαρμοστεί, καθώς η κοινοτική νομοθεσία δεν ισχύει αυτομάτως σε τρίτες χώρες.

Η Επιτροπή έχει παρέμβει σε διάφορες περιπτώσεις, σε συνεργασία με τις ιταλικές αρχές, προκειμένου να εξασφαλιστεί η τήρηση των διατάξεων της συγκεκριμένης οδηγίας όσον αφορά τα άλογα που προέρχονται από την Ανατ. Ευρώπη. Σύμφωνα με τα πορίσματα πρόσφατης αποστολής επιθεώρησης, έχει επιτευχθεί κάποια πρόοδος.

Στο πλαίσιο των ευρωπαϊκών συμφωνιών, τα συνδεδεμένα ευρωπαϊκά κράτη (συμπεριλαμβανομένης της Βουλγαρίας) δεσμεύτηκαν να προσεγγίσουν τη νομοθεσία τους στην κοινοτική νομοθεσία, και να εφαρμόσουν στον κτηνιατρικό τομέα το «κοινοτικό κεκτημένο», το οποίο προβλέπει κανόνες για την προστασία των ζώων.

Η Επιτροπή συμφωνεί ότι, όσον αφορά τα υποψήφια προς ένταξη κράτη της Ανατ. Ευρώπης, ο καλύτερος τρόπος για την εξασφάλιση καλών συνθηκών μεταφοράς ζώντων ζώων είναι η έγκαιρη θεσμοθέτηση εγγυήσεων για την τήρηση της κοινοτικής νομοθεσίας στον εν λόγω τομέα.
ΓΡΑΠΤΗ ΕΡΩΤΗΣΗ E-3239/97 υποβολή: Bill Miller (PSE) προς την Επιτροπή (20 Οκτωβρίου 1997)

Θέμα: Ενιαία Αγορά

Δεδομένου ότι ο Επίτροπος κ. Monti έχει αποκαλύψει ότι οι πωλήσεις αδασμολογήτων ειδών θα καταργηθούν για τους ταξιδεύοντες εντός της ΕΕ από την 1η Ιουλίου 1999 ως βήμα προς την ολοκλήρωση της Ενιαίας Αγοράς, πότε πρόκειται να εξαλειφθούν οι διακρίσεις στο δασμολογικό τομέα εν σχέσει με τον ειδικό φόρο κατανάλωσης που αποτελεί επίσης βήμα προς την ολοκλήρωση της Ενιαίας Αγοράς;

Απάντηση του κ. Monti εξ ονόματος της Επιτροπής (18 Νοεμβρίου 1997)

Όσον αφορά τις αφορολόγητες αγορές, το Συμβούλιο έχει ήδη από το 1991 λάβει απόφαση κατάργησής τους. Ταυτόχρονα όμως χορήγησε μεταβατική περίοδο επτάμισυ ετών προκειμένου να δοθεί στους ενδιαφερόμενους η δυνατότητα ομαλής μετάβασης στο νέο καθεστώς.

Όσον αφορά την διακριτική φορολογική μεταχείριση, πρέπει κατ'αρχάς να υπογραμμισθεί ότι για τον όρο αυτό υφίστανται πολυάριθμες διαφορετικές μεταξύ τους ερμηνείες. Στην κοινοτική νομοθεσία, η έννοια του εν λόγω όρου καθορίζεται στο άρθρο 95 της συνθήκης ΕΚ, το οποίο ορίζει ότι ένα κράτος μέλος δεν δύναται να επιβάλει στα προϊόντα άλλων κρατών μελών εσωτερικούς φόρους οι οποίοι να φέρουν σε πλεονεκτική θέση τα εγχωρίως παραγόμενα προϊόντα. Κάθε φορά που η Επιτροπή ενημερώνεται για τέτοιου είδους φορολογική διακριτική μεταχείριση λαμβάνει τα απαραίτητα μέτρα.

Επομένως, στο πλαίσιο αυτό, η Επιτροπή εικάζει ότι το αξιότιμο μέλος του Κοινοβουλίου αναφέρεται στην «διακριτική φορολογική μεταχείριση» υπό την ευρεία έννοια του όρου για να θίξει το ζήτημα των πολύ μεγάλων διαφορών μεταξύ φορολογικών συντελεστών που εξακολουθούν να υφίστανται - νομίμως - μεταξύ κρατών μελών και διαφόρων κατηγοριών προϊόντων. Η ευρεία αυτή απόκλιση αποτελεί απόρροια του ισχύοντος σήμερα συστήματος, το οποίο βασίζεται στην εφαρμογή ελαχίστων συντελεστών. Η Επιτροπή μελετά την περίοδο αυτή το ζήτημα των υποκείμενων σε ειδικούς φόρους κατανάλωσης αγαθών στον τομέα των αλκοολούχων ποτών και των προϊόντων καπνού και θα υποβάλει έκθεση, με τις ενδεδειγμένες προτάσεις, στο Συμβούλιο και το Κοινοβούλιο.
ΓΡΑΠΤΗ ΕΡΩΤΗΣΗ E-3393/97 υποβολή: Graham Watson (ELDR) προς την Επιτροπή (23 Οκτωβρίου 1997)

Θέμα: Ατζέντα 2000 και περιβάλλον

Με ποιό τρόπο οι προτάσεις για τροποποίηση του καθεστώτος για τα σιτηρά της ΕΕ συμβιβάζονται με τις προτάσεις της Επιτροπής για την προστασία του περιβάλλοντος;

Απάντηση του κ. Fischler εξ ονόματος της Επιτροπής (18 Δεκεμβρίου 1997)

Η Επιτροπή δεν έχει ακόμη υποβάλει λεπτομερείς προτάσεις για τη μεταρρύθμιση του καθεστώτος των σιτηρών. Οι γενικές αρχές της προβλεπόμενης μεταρρύθμισης περιλαμβάνονται στο «Πρόγραμμα Δράσης 2000» ((COM (97) 2000 τελικό )) της Επιτροπής.

Η Επιτροπή σκοπεύει να προτείνει μείωση της παρέμβασης για τα σιτηρά, από 119,19 ECU ανά τόνο, που ισχύει σήμερα, σε μία στάθμη ασφαλείας ύψους 95,35 ECU ανά τόνο, σε συνδυασμό με τη χορήγηση ειδικής ενισχύσης για μη καλλιεργούμενες εκτάσεις, η οποία προβλέπεται να οριστεί σε 66 ECU ανά τόνο, ανάλογα με την κατά τόπους αποδόση αναφοράς των σιτηρών σύμφωνα με τη μεταρρύθμιση του 1992. Οι πληρωμές αυτές υπολογίζονται αποκλειστικά και μόνο για να αμβλύνουν τις οικονομικές συνέπειες ενός κατώτερου ορίου παρέμβασης.

Η Επιτροπή θα καταθέσει πρόταση, βάσει της οποίας τα κράτη μέλη θα μπορούν να χορηγούν άμεσες ενισχύσεις για τις αροτραίες καλλιέργειες και την προσωρινή παύση της καλλιέργειας, μόνο αν τηρούνται ορισμένες περιβαλλοντικές διατάξεις, και θα επιδιώξει την εκτενή εφαρμογή τους για την επίτευξη περιβαλλοντικών στόχων. Αν τα κράτη μέλη αξιοποιήσουν αυτή τη δυνατότητα, τα οφέλη για το περιβάλλον αναμένονται σημαντικά.

Η Επιτροπή θεωρεί ότι μέσω της χρηματοδότησης συγκεκριμένων αγροπεριβαλλοντικών μέτρων αξιοποείται στο μέγιστο ο προϋπολογισμός του γεωργικού τομέα για την επίτευξη περιβαλλοντικών στόχων. Η Επιτροπή προτείνει, επομένως, την ενίσχυση της περιβαλλοντικής διάστασης της Κοινής Γεωργικής Πολιτικής, μέσω αυξημένων κονδυλίων χρηματοδότησης και, όπου κρίνεται απαραίτητο, υψηλότερων ποσοστών συγχρηματοδότησης.

Παράλληλα, η Επιτροπή θα προτείνει την ανάδειξη του καθεστώτος για τις λιγότερο ευνοημένες περιοχές ως βασικού μέσου διατήρησης και προώθησης των συστημάτων καλλιέργειας χαμηλών εισροών. Κάτι τέτοιο θα είχε ιδιαίτερη σημασία για τις περιπτώσεις όπου η προσαρμογή του καθεστώτος των σιτηρών και άλλων οργανώσεων αγοράς, σε συνδυασμό με μη ευνοϊκές φυσικές συνθήκες, επιβάλλει τη συνέχιση αυτού του είδους γεωργίας, κάτι που θεωρείται ως προϋπόθεση για τη διατήρηση και διαφύλαξη του αγροτικού περιβάλλοντος.

Επιπλέον, η Επιτροπή αναμένει ότι η μεταρρύθμιση του καθεστώτος των σιτηρών θα έχει θετικές συνέπειες, αν η μείωση του επιπέδου παρέμβασης οδηγήσει σε πραγματική πτώση της τιμής αγοράς. Κατά συνέπεια, θα περιοριστούν τα κίνητρα για υπερβολική χρήση λιπασμάτων και παρασιτοκτόνων. Ανάλογα φαινόμενα εκτατικοποίησης έχουν παρατηρηθεί ως συνέπεια της εισαγωγής των λεγομένων σταθεροποιητών τιμών το 1988, και της μεταρρύθμισης της Κοινής Γεωργικής Πολιτικής το 1992.
ΓΡΑΠΤΗ ΕΡΩΤΗΣΗ E-3763/97 υποβολή: Edward Kellett-Bowman (PPE) προς την Επιτροπή (21 Νοεμβρίου 1997)

Θέμα: Καταβολή πόρων του PHARE στη Ρουμανία

Προτίθεται, παρακαλώ, η Επιτροπή να αναφέρει:

1. Σε ποίο ποσό ανέρχονται οι αναλήψεις υποχρεώσεων στο πλαίσιο του PHARE προς τη Ρουμανία και

2. από το ως άνω ποσό πόσο έχει πράγματι καταβληθεί;

Aπάντηση του κ. Van den Broek εξ ονόματος της Επιτροπής (16 Δεκεμβρίου 1997)

Στο πλαίσιο του προγράμματος PHARE, μέχρι σήμερα έχει αναληφθεί υποχρέωση για 741 εκατ. ECU για τη Ρουμανία. Από το εν λόγω ποσό, έχουν καταβληθεί 434 εκατ. ECU.
ΓΡΑΠΤΗ ΕΡΩΤΗΣΗ E-1374/97 υποβολή: Daniel Varela Suanzes-Carpegna (PPE) προς την Επιτροπή (21 Απριλίου 1997)

Θέμα: Συνέπειες των συμφωνιών της ΕΕ με τρίτες χώρες στις κονσέρβες ψαριού και θαλασσινών

Λαμβάνοντας υπόψη την άμεση επίδραση στον τομέα της κονσερβοποιΐας ψαριών και θαλασσινών της υπογραφής διαφόρων συμφωνιών με τρίτες χώρες και το γεγονός ότι πολλές ευρωπαϊκές επιχειρήσεις του τομέα δεν γνωρίζουν το περιεχόμενο των εν λόγω συμφωνιών, μπορεί η Επιτροπή να μας ενημερώσει: σε ποιά κατάσταση βρίσκονται οι διαπραγματεύσεις και/ή σχέσεις, ή, σε άλλες περιπτώσεις οι τελευταίες συμφωνίες που υπέγραψε η Ευρωπαϊκή Ένωση με την Τουρκία της ΧΑΚΕ, την ΑSEAN, τις χώρες ΑΚΕ και τις χώρες του Συμφώνου των Άνδεων, καθώς και άλλες χώρες, όσον αφορά τον τομέα της κονσερβοποιΐας θαλασσινών;

Συμπληρωματική απάντηση της κας Bonino εξ ονόματος της Επιτροπής (7 Ιανουαρίου 1998)

Λόγω της έκτασης της απάντησης, η Επιτροπή τη διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού.